## El CECOPI activa un grup de treball per a coordinar el Mecanisme Europeu de Protecció Civil

*** El Centre de Coordinació d’Emergències emet una nota informativa especial per a fer un seguiment davant un episodi de pluges, tempestes i nevades a partir del dimarts i durant la setmana que ve
* Es poden produir acumulats d’entre 60 a 100 litres/m² en zones costaneres del sud de València i nord d’Alacant i Castelló**

**L'Eliana.**

La directora general de Prevenció d’Incendis, Rosa Tourís, ha informat de l’última hora sobre els treballs que s’estan efectuant a peu de terreny, després de la celebració de l’última reunió del CECOPI, en la qual ha participat el president de la Generalitat Carlos Mazón i el ministre de l’Interior, Fernando Grande-Marlaska.

La portaveu ha informat que la Generalitat, amb els seus diferents departaments i el Govern d’Espanya, a través de la Direcció General de Protecció Civil han creat un grup de treball “per a coordinar el funcionament del Mecanisme Europeu de Protecció Civil. Este grup de treball coordinarà les diferents necessitats que vaja plantejant la direcció operativa i activarà els mitjans necessaris dels diferents països que formen part d’este mecanisme”.

A més, el Centre de Coordinació d’Emergències ha emés una nota informativa especial en la qual trasllada el seguiment que efectuarà davant un possible episodi de pluges, tempestes i nevades a la Comunitat Valenciana a partir del dimarts i durant la setmana que ve.

Es poden produir acumulats d’entre 60 a 100 litres/m² en zones costaneres del sud de València i nord d’Alacant i Castelló.

Es preveu també una disminució de temperatures amb possibles nevades en zones de l’interior de la Comunitat.

**Avanç dels treballs operatius**

Quant als treballs que duen a terme sobre el terreny els efectius “continua sent una prioritat la busca de possibles víctimes. El mapatge es concentra en l’arrancada de la rambla del Poio, alguns barrancs i l’Albufera”. “En la busca marítima -ha puntualitzat- participen diversos recursos de l’armada, Guàrdia Civil, el CSIC i l’OPEN Arms, i el pentinat es distribuïx en la costa entre la zona nord i fins a Dénia”.

Segons ha detallat Tourís, “els nuclis urbans van recuperant la mobilitat i la majoria de les vies són transitables. Els treballs prioritaris en este moment són la reposició de col·lectors i clavegueram. A més, es treballa en l’extracció de llots i en buidatges d’alguns passos inferiors”.

El nombre d’efectius d’este dissabte és de 3.100 bombers de més de 45 organismes i 8.500 efectius de l’exèrcit, dels quals 2.103 pertanyen a l’UME. En l’àmbit de la seguretat ciutadana, Forces i Cossos de Seguretat de l’Estat, en estos moments hi ha més de 9.700 efectius de Policia Nacional i Guàrdia Civil, més de 500 efectius de les diferents policies locals i més de 130 efectius de la Policia de la Generalitat

**Recuperació d’infraestructures**

Segons ha explicat Tourís, en l’àmbit de les infraestructures, “estem treballant en dos fronts: d’una banda, a mantindre netes les carreteres de l’Horta Sud i, d’altra banda, en la restitució del viari que actualment està tallat”.

La prioritat, ha afegit “és reposar el trànsit per la CV-33 i la CV-36 que són les principals vies d’accés a Torrent, i de connexió de l’Horta Sud amb el *by-pass*”. També, s’ha informat que s’obrirà al trànsit a partir de les 17:00 la carretera CV-374 en el tram que partix de l’A-3 a l’altura de Venta de Poio i comunica l’autovia amb els termes de Loriguilla i Riba-roja de Túria.

A més, s’ha recuperat l’N-3 a l’altura de Siete Aguas.

**Atenció a persones afectades**

Rosa Tourís ha informat també que la Conselleria de Justícia i Interior ha habilitat, amb horari de 08:30 a 17:30 hores, un total de 12 oficines en municipis afectats per la DANA per a informar i gestionar les ajudes urgents a les persones damnificades. Estes oficines estan situades a Albal, Aldaia, Algemesí, Alginet, Benetússer, Carlet, Catarroja, Chiva, Paiporta, Picanya, Turís i Utiel.

A més, ha afegit, també que la Generalitat “està emetent certificats electrònics de manera telemàtica i sense cap cost per als ciutadans amb l’objectiu de facilitar a les persones afectades per la DANA la tramitació d’ajudes i la firma electrònica de documentació”.

Amb esta mesura, ha agregat, “es pretén facilitar als afectats l’obtenció del certificat digital necessari per a la sol·licitud de les ajudes”. Fins al moment s’han emés 530 certificats en les últimes 48 hores, per això els recordem que està a la seua disposició este recurs per a evitar desplaçaments i acurtar els tràmits administratius.

La directora general també ha agraït a les persones que s’han desplaçat hui als municipis afectats que estan complint amb totes les mesures de protecció i recomanacions de Salut Pública. Així i tot, ha insistit “que és imprescindible que tota persona que acudisca a la zona afectada use mascareta, guants, botes, mànega llarga, pantalons llargs i protecció ocular. Especialment per a manipular aigua estancada o llot”. En este sentit, ha explicat que “ja són quasi 17.000 les persones que, a petició dels ajuntaments, han acudit a realitzar labors de suport a través de la Plataforma del Voluntariat de la Comunitat Valenciana”.

Fecha: 09/11/2024